પિતાના અકાળે અવસાન પછી ઘરનો આર્થિક બોજો ઉપાડવા માટે એમ.એ. પૂરું થતાં પી.એચ.ડી. કરવાની ઈચ્છા પડતી મૂકી આરાધનાએ નોકરી કરવાનું નક્કી કર્યું. પિતા જે અનાથ-આશ્રમના ટ્રસ્ટી સભ્ય હતા તેમાં જ તેને નોકરીની ‘ઑફર’ થઈ અને તેણે અનાથ-આશ્રમમાં નોકરી શરૂ કરી. ‘મૉમ’ની ઘણી સલાહસૂચના મળી : ‘વધારે પડતું બોલવું નહીં, કોઈ સાથે બહુ છૂટ ન લેવી, તારા પપ્પાની જેમ જ બાળકોને પ્રેમથી સાચવજે’ વગેરે…. આરાધનાએ જવાબ આપતાં કહેલું : ‘તું પણ શું મૉમ, હું થોડી નાની છું ? અને હા પપ્પા સાથે વારંવાર ત્યાં ગઈ છું ત્યારથી એ નિર્દોષ બાળકો તરફ મને લાગણી છે.’ થોડા દિવસોમાં જ ત્યાંના ભૂલકાંઓ સાથે તે હળીમળી ગઈ. બાળકો પણ તેની સાથે હળીમળી ગયાં. બાળકોને ભણાવવાં, રમાડવામાં તે ગળાબૂડ થઈ ગઈ. બાળકોને નવી નવી વાર્તા કહે, નવી નવી રમતો શીખવે, તેની સાથે રમે, પર્યટન-પ્રવાસનું આયોજન કરે.